KOMISSION TIEDONANTO EUROOPAN PARLAMENTILLE, NEUVOSTOLLE, TALOUS- JA SOSIAALIKOMITEALLE SEKÄ ALUEIDEN KOMITEALLE STRATEGISET TAVOITTEET VUOSINA 2000-2005 "Uuden Euroopan hahmotteleminen"

SISÄLLYS

Johdanto

1. Uusi tapa ohjata Euroopan asioita

2. Vakaa eurooppa, jonka ääntä maailma kuuntelee

3. Uusi talous- ja sosiaalipoliittinen ohjelma

4. Elämänlaadun parantaminen

5. Päätelmät

Johdanto

Tämän päivän jakaantunut ja nopeasti kehittyvä maailma tarvitsee Euroopan unionia. Unioni on elävä todistus siitä, että sotien rikki repimälle mantereelle on mahdollista tuoda rauha, vakaus, vapaus ja vauraus. Euroopan malli osoittaa, että kansojen välinen yhä tiiviimpi liitto on mahdollinen, jos se nojautuu yhteisiin arvoihin ja yhteisiin tavoitteisiin.

Olemme toteuttaneet Euroopan yhdentymisen perussopimuksiin nojautuen luomalla uudenlaisia ja omintakeisia organisaatioita, jotka poikkeavat perinteisestä kansainvälisestä yhteistyöstä. Olemme luoneet yhtenäismarkkinat ja ottaneet käyttöön euron, ja hallituksiamme yhdistää sellainen talouspolitiikka, joka näyttää johtavan kestävän kasvun kauteen. Naapuriemme on mahdollisuus valita liittyminen tähän vaurauteen, meillä on ainutkertainen tilaisuus tarjota sitä.

Alkaneella vuosikymmenellä viemme talouden yhdentymisen loppuun, mutta paljon merkittävämpää on, että näin hahmottelemme uudenlaisen, poliittisen Euroopan. Seuraavat viisi vuotta ovat ratkaisevia.

Poliittinen yhdentyminen etenee vastedes vapauteen, turvallisuuteen ja oikeuteen perustuvan alueen perustamisella sekä yhteisen ulko-, turvallisuus- ja puolustuspolitiikan luomisella. Tämä osoittaa, että yhteisten etujen ja tavoitteiden edistetään parhaiten yhteisellä toimintatavalla ja yhteisin keinoin.

Poliittinen yhdentyminen muuttuu todellisuudeksi sitä mukaa kuin poliittiset johtajat ja kansalaiset voivat tuntea, että heidän yhteisiä vapauden, rauhan ja vakauden, demokratian, ihmisoikeuksien, suvaitsevaisuuden, tasa-arvon ja syrjimättömyyden arvoja edistetään parhaiten yhteisillä politiikoilla ja laitoksilla. Poliittista yhdentymistä on jatkettava ottamalla tarkasti huomioon erilaiset identiteettimme, kulttuurimme sekä kansalliset ja alueelliset perinteemme. Siksi meneillään oleva keskustelu Euroopan perusoikeuskirjasta on tärkeä. Ainoastaan sellainen Eurooppa, jolla on yhteiset perusarvot ja yhteiset poliittiset tavoitteet ja joka voi niitä tehokkaasti ajaa, pystyy vastaamaan uuden vuosituhannen mittaviin haasteisiin.

Haasteet ovat moninaiset. Taloutemme ja yhteiskuntamme muuttuvat perusteellisesti. Globalisaatio hävittää perinteisiä raja-aitoja. Digitaalinen vallankumous muuttaa tapaamme kommunikoida ja toimia vuorovaikutteisesti. Globaalit kysymykset edellyttävät yhä useammin globaaleja vastauksia.

Haasteet ovat niin laajoja ja moniulotteisia, ettei mikään maa voi vastata niihin yksin. Tarve yhteiselle eurooppalaiselle vastaukselle on suurempi kuin koskaan. Maailma odottaa Euroopalta johtajuutta, joka perustuu arvoihin, ja kansalaiset odottavat unionilta tehokasta toimintaa Euroopan tasolla. Se perustuu yhteisiin eurooppalaisiin arvoihin ja periaatteisiin, jotka vahvistavat keskeisintä eurooppalaista identiteettiämme.

Toimiaksemme tehokkaasti ja ollaksemme esimerkkinä meidän on pidettävä muutostahtia yllä myös Euroopan unionin omissa rakenteissa. Tarvitaan määrätietoisempaa yhdentymistä, joka koskee niin taloudellisia kuin sosiaalisia järjestelmiä. Vain täysin nykyaikainen Eurooppa on riittävän vankka ja joustava vastaamaan nykyisiin haasteisiin.

Unioni tarvitsee voimakkaita toimielimiä, jotka pystyvät vastaamaan uudenlaisiin demokraattisen ohjaamisen vaatimuksiin. Tällä hetkellä yleinen luottamus kansallisiin ja yhteisön toimielimiin on heikko. Kansalaiset tuntevat olevansa niistä etäällä ja haluavat vaikuttaa enemmän siihen, miten Euroopan tasolla toimitaan.

Näihin toiveisiin on vastattava. Komissio on jo aloittanut oman pesänsä kuntoon laittamisen ja jatkaa sitä hellittämättä. Olemme päättäneet viedä loppuun komission uudistamisen. Muiden toimielinten tulee olla yhtä rohkeita. Usko kaikkiin toimielimiin heikkenee yhden tehdessä virheitä. Monikaan ei erota toimielimiä toisistaan.

On lisäksi löydettävä uudenlainen synergia Euroopan unionin demokraattisten toimielinten välille osana laajempaa Euroopan asioiden ohjaamisen parantamista. Haluamme uudenlaisen tasapainon komission, muiden toimielinten, jäsenvaltioiden ja kansalaisyhteiskunnan kesken. Tavoitteemme on lähentää unionia ja kansaa, jota palvelemaan se on luotu.

Se unioni, jota haluamme, voi osoittaa todellista johtajuutta maailmannäyttämöllä, mutta se osaa ottaa vaarin globalisaatioon liittyvistä varoituksista, etenkin niistä, jotka tulevat turhautuneilta kansalaisilta. Tavoittelemme siis uudenlaista maailmanjärjestyksen mallia maailman talouden ja ympäristön hallitsemiseksi.

Eurooppalainen yhdentymismalli, joka on toiminut menestyksellisesti mantereellamme, antaa osviittaa maailman asioiden ohjaamiselle. Sitä on edistettävä esittämällä maailmanlaajuisesti oikeita ja kestäviä strategioita yhteistyössä kumppaneittemme, etenkin kehitysmaiden kanssa.

Komissio on avainasemassa. Se on unionin täytäntöönpanoelin, uusien ajatusten ja ehdotusten esittäjä, sopimusten vartija. Komissio on aina ollut Euroopan yhdentymisen liikkeelle paneva voima ja se tulee olemaan voimakas johtaja tulevina vuosina.

Komissio onnistuu vain läheisessä yhteistyössä unionin muiden toimielinten kanssa ja tarkalla työnjaolla jäsenvaltioiden kanssa.

Politiikan alalla komission ensisijainen tehtävä on vakiinnuttaa maanosamme olot ja turvata rauha, demokratia ja ihmisoikeuksien kunnioittaminen kaikkialla Euroopassa. Bosnia ja Kosovo osoittavat, kuinka tärkeää tämä on omien rajojemme läheisyydessä. Meidän on pyrittävä vakauteen laajentamalla unionia, sovittamalla yhteen ulko- ja turvallisuuspolitiikkaa ja kehittämällä johdonmukainen yhteistyöpolitiikka naapureittemme kanssa. Tämä voi onnistua vain jos tiedetään tarkkaan, kuka mistäkin vastaa. Jos toimijoita on liian monta, epäonnistuminen on taattu. Balkanin vakauttamiseen tarvitaan monipuolista poliittista ja hallinnollista toimivaltaa ja vastuullisuutta. Näitä Euroopan unionilla on tarjota.

Laajentuminen edellyttää unionin toimielinten ja perussopimusten uudistamista, mikä kuuluukin tänä vuonna kokoontuvalle hallitustenväliselle konferenssille. Laajentuminen on nähtävä syvempään integraatioon johtavana tekijänä pikemmin kuin erillisprosessina.

Emme voi edes unionin sisällä pitää demokratiaa ja ihmisoikeuksia aina itsestään selvinä arvoina, vaikka julistammekin niitä Euroopan ulkopuolella. Ne on tiukasti ankkuroitu perussopimukseen, joka tarjoaa keinot niiden noudattamisen varmistamiseksi. Voimme luottaa siihen, että unionilla on hillitsevä vaikutus kaikkiin sen alueella oleviin sopimusosapuoliin, ja korostamme haluamme taistella suvaitsemattomuutta, rasismia ja muukalaisvihaa vastaan, tarvittaessa jopa perussopimusta tiukentaen.

Taloudellisella ja sosiaalisella alalla ensisijainen tehtävä on työttömyyden torjuminen. Talouden noususuhdannetta on käytettävä hyväksi rakenteellisten muutosten tekemiseksi, uuden teknologian nopeammaksi omaksumiseksi, eurooppalaisen tutkimustoiminnan tehostamiseksi, työympäristön nykyaikaistamiseksi, investointien modernien infrastruktuurien edistämiseksi ja markkinoiden kaipaaman, digitaaliajan hyvin koulutetun työvoiman luominen. Tavoitteenamme on pitkäaikainen kasvu ja kilpailukyky.

Myös yhteiskuntamalliamme on parannettava ja nykyaikaistettava, jotta se voidaan mukauttaa maailmaan, jossa nopeat hallitsemattomat muutokset uhkaavat syventää yhteiskunnan kahtiajakoa. Meidän on parannettava niin työmarkkinapolitiikkaa kuin kansalaiskeskustelun tasoakin. Väestön ikääntyessä ja työvoiman supistuessa on tuettava sosiaaliturva-, eläke- ja terveydenhoitojärjestelmien uudistamista niin, että hyvinvointivaltio voi toimia tasapuolisesti kaikista huolehtivana ympäristössä, jossa julkisia menoja seurataan entistä tarkemmin.

Unionin on näihin haasteisiin tarttuessaan osattava vastata kansalaisia askarruttaviin asioihin. Työpaikkaa ja taloutta koskevien huolten ohella on annettava vastaukset ympäristöä, turvallisuutta ja elämänlaatua koskeviin kysymyksiin. Ihmiset haluavat tehokkaita ja vastuuntuntoisia laitoksia, jotka osaavat liittää heidät Euroopan asioiden ohjaamistapaan ja jotka ottavat huomioon heidän rikkaat ja moninaiset kulttuurinsa ja perinteensä.

Komissio toteuttaa siis neljää strategista tavoitetta seuraavan viiden vuoden aikana:

- Uusi tapa ohjata Euroopan asioita. Tämä tarkoittaa sitä, että kansalaisille annetaan enemmän sanan sijaa siihen, miten Euroopan asioita hoidetaan; toimielimistä tehdään tehokkaampia etenkin uudistamalla komissio ja tekemällä siitä esimerkki muille; toimielimet mukautetaan laajentumisen tarpeisiin; luodaan uudenlaisen kumppanuus Euroopan asioiden ohjaamisen eri tasoille sekä annetaan selkeä aktiivinen eurooppalainen panos uuteen maailmanjärjestykseen.

- Vakaa Eurooppa, jonka ääntä maailma kuuntelee. Tämä merkitsee sitä, pyrimme onnistuneeseen laajentumiseen sekä aidon yhteistyöpolitiikan luomiseen naapurimaiden kanssa. Pyrimme myös läheisempään yhteistyöhön Euroopan unionin toimielinten ja jäsenvaltioiden välillä sekä johtoaseman ottamiseen uuden globaalin talouden rakentamisessa.

- Uusi talous- ja sosiaalipoliittinen ohjelma. Tämä merkitsee taloutemme nykyaikaistamista digitaaliajan vaatimuksia vastaavaksi työllisyyttä ja kestävää kehitystä edistävällä tavalla samalla kun sosiaaliturvaamme muokataan oikeudenmukaisen ja kaikkien hyvinvoinnista välittävän yhteiskunnan rakentamiseksi.

- Elämänlaadun parantaminen. Tämän mukaisesti meidän on tarjottava kunnolliset vastaukset kansalaisten jokapäiväiseen elämään vaikuttaviin kysymyksiin, etenkin sellaisiin kuten ympäristö, elintarvikkeiden turvallisuus, kuluttajan oikeudet, oikeus ja turvallisuus.

Nämä ovat haasteet tälle vuosikymmenelle. Tehkäämme siitä Euroopan vuosikymmen.

1. Uusi tapa ohjata euroopan asioita

Edessämme olevat monimuotoiset haasteet edellyttävät uutta tapaa hoitaa Euroopan asioita. Asia ei koske pelkästään Euroopan unionin toimielimiä. Jäsenvaltioiden hallitukset ja parlamentit, alueelliset ja paikalliset viranomaiset liittyvät kiinteästi Euroopan asioiden ohjaamiseen. Niillä on kaikilla oma osuutensa politiikan suunnitteluun, toteuttamiseen ja esittämiseen.

Esimerkiksi yhteinen maatalouspolitiikka toteutuu suurelta osin jäsenvaltioiden oman hallinnon kautta, unionin rakenne- ja koheesiopolitiikka valmistellaan ja toteutetaan yhteistyössä eri alueiden kanssa ja lukuisat ohjelmat toteutetaan joko kansallisella tai alueellisella tasolla. Itse asiassa lähes kaikki sosiaalisen tai taloudellisen toiminnan osa-alueet ovat sidoksissa Euroopan unionin politiikkaan ja lainsäädäntöön, ja jäsenvaltioiden viranomaiset osallistuvat lähes aina Euroopan asioiden ohjaamiseen.

Asiaa ei kuitenkaan mielletä tällaiseksi. Euroopan kansalaiset eivät tunne omistavansa niitä laitoksia, jotka määräävät heidän elämästään. Harva tekee eron eri toimielinten välillä, suurin osa uskoo kansallisten ja unionin politiikkojen olevan omia täysin erillisiä maailmojaan, ja kaikki hämärtyy yleiskäsitteen "Bryssel" alle. Totuus on kuitenkin, että tämä Bryssel on yhtä kuin me kaikki yhdessä.

Kansallisen hallinnon ja EU:n päätöksenteon keskinäinen vuorovaikutus on korostunut voimakkaasti viime vuosina. Talouksien yhteensovittaminen, työllisyyspolitiikan suuntaviivat ja rakenneuudistuksia koskeva Cardiffin prosessi vahvistavat Euroopan asioiden ohjaamismallia, jossa kansallisen politiikan koordinointi ja yhteisön politiikat täydentävät ja vahvistavat toisiaan.

Uuden vuosisadan keskeiset haasteet kuten globalisaatio, väestön ikääntyminen, internetin vallankumous, työpaikkojen luominen ja sosiaalisen syrjäytymisen estäminen pakottavat kaikki syventämään tätä prosessia. Euroopan asioiden ohjaaminen edellyttää vahvoja toimielimiä, yhteistä näkemystä ja liikkeellepanevaa voimaa. Mutta myös demokraattista valvontaa ja kansalaisten täydellistä sitoutumista.

Komissio teki hallitusten välistä konferenssia koskevassa lausunnossaan selväksi, että unioni tarvitsee, etenkin laajentumista silmällä pitäen, tehokkaita ja tarmokkaita toimielimiä, jotka toimivat yhteydessä kansalaisiin. Laajentuneesta unionista on tultava sekä laajempi että vahvempi. HVK:n tavoitteet on asetettava niin korkealle, että yli puolen miljardin eurooppalaisen pyrkimykset rauhan, vakauden ja vaurauden saavuttamiseksi voidaan toteuttaa. Se ei saa myöskään livetä yhdestäkään aikaisemmasta aikaansaannoksesta.

Komission on pysyttävä prosessin moottorina niin näkemyksensä kuin toimintansakin ansiosta. Komissio tulee keskittymään yhä enemmän ydintoimintoihinsa eli politiikan suunnitteluun, poliittisiin aloitteisiin, yhteisön lain täytäntöönpanoon, sosiaalisen ja taloudellisen kehityksen seurantaan, virikkeiden antamiseen ja tarvittavien säädösten esittämiseen. Nyttemmin lähes puolet komission virkamieskunnasta on täytäntöönpanotehtävissä, toteuttamassa poliitikkoja sekä hallinnoimassa ja valvomassa ohjelmia ja hankkeita.

Meidän on selkeästi määriteltävä painopistealueet ja sovitettava ne yhteen käytettävissä olevien henkisten ja taloudellisten voimavarojen kanssa. Voimavarat on hyödynnettävä parhaalla mahdollisella tavalla. Tähän antaa uudenlaisen sysäyksen valkoinen kirja hallinnon uudistuksesta. Komissio ei voi kuitenkaan yksin keskittyä ydintoimintoihinsa, vaan neuvoston ja parlamentin on sitouduttava tähän yhtä lailla. Sama koskee toissijaisuusperiaatteen soveltamista.

Rutiininomaisten suoritustehtävien delegointi ja hajauttaminen ovat keskeinen osa uutta tapaa ohjata Euroopan asioita. Laajentuneessa Euroopassa meidän on myös tarkasteltava uudelleen politiikkojemme sisältöä ja toteuttamiskeinoja.

Euroopan asioiden ohjaamisen on tarjottava Euroopan unionille mahdollisuus esittää maailmanpolitiikassa yksi yhteinen kanta, ottaen huomioon toimielinjärjestelyt ja kolmen pilarin järjestelmän. Meillä on paljon tarjottavaa yhdentymiskokemuksemme ja ainutlaatuisen yhteiskuntamallimme ansiosta. Olemme globaali toimija ja johtotähti ulkomaankaupassa, kehitysavussa ja rahoituksessa. Unioni ei kuitenkaan ole täysin edustettuna kansainvälisissä rahoituslaitoksissa tai Yhdistyneiden kansakuntien järjestöissä. Tämä luonnoton tilanne on korjattava. Kehitteillä olevan Euroopan turvallisuus- ja puolustuspolitiikka on lisäsyy muodostaa vahva ja johdonmukainen kanta, joka vaikuttaa maanosassamme ja sen ulkopuolella.

Ennen kaikkea kansalaistemme on voitava jatkuvasti vaikuttaa politiikan suunnittelemiseen ja toteuttamiseen. Siksi komissio sitoutuu avoimeen hallinnointiin ja vastuullisuuteen.

Kansalaisyhteiskunta on tässä avainasemaassa. Komissio tulee lähiaikoina esittämään aloitteen kansalaisyhteiskunnan aseman vahvistamisesta politiikan suunnittelemisessa ja toteuttamisessa niin, että turvataan Euroopan moninaisuuden kunnollinen edustus Euroopan unionin tasolla sosiaali- ja talousalalla.

Komissio osallistuu Euroopan asioiden uuden ohjaamistavan kehittämiseen julkaisemalla aiheesta valkoisen kirjan.

2. Vakaa eurooppa, jonka ääntä maailma kuuntelee

Unioni kohtaa kolminaisen haasteen geopoliittisten mullistusten, globalisaation hallitsemisen ja kansainvälisen järjestelmän heikkouksien muodossa.

Eurooppa on geopoliittisten mullistusten keskellä. Kehitys merkitsee toivoa ja uudistumista, mutta tuo samalla mukanaan epävarmuutta ja epävakautta.

Tavoitteenamme on vakiinnuttaa maanosamme olot ja tehdä perusarvomme yhteisiksi kaikille. Päämääränämme on tehdä vakaudestamme ja vauraudestamme vientitavaraa.

Siksi on jatkettava laajentumisstrategiaa, joka tarjoaa ainutlaatuisen tilaisuuden laajentaa vapauteen, vakauteen, vaurauteen ja rauhaan perustuvaa aluetta. Emme ole suinkaan laajentamassa pelkkää vapaakauppa-aluetta, vaan uudenlaista alueellista yhteisöä, jossa kansat jakavat samat arvot ja samat pyrkimykset. Komissio uskoo uusien jäsenien liittyvän ennen toimikautensa päättymistä. Hakijamaat on punnittava niiden omien ansioiden mukaisesti ja kaikki käytettävissä olevat keinot on annettava niiden käyttöön. Tämä tavoite ei voi toteutua ilman toimielintemme ja politiikkojemme merkittävää muuttamista.

Lisäksi tarvitaan aitoa strategista kumppanuuspolitiikkaa niiden valtioiden kanssa, jotka ovat laajentuneen unionin rajanaapureita. Ei saa syntyä uutta rajalinjaa, jonka toisella puolella on vakautta ja vaurautta ja toisella epävakautta, selkkauksia ja jälkeenjääneisyyttä. Balkanin vakautus- ja assosiaatioprosessia on jatkettava, jotta noiden maiden rakenteet lähentyvät unionia; yhteistyötä Venäjän ja Ukrainan kanssa on vahvistettava yhteisen strategiamme mukaisesti samoin kuin pitkälle kehittyneitä suhteita Kaukasuksen maiden kanssa; Välimeren alueella Barcelonan prosessin on oltava kokonaisstrategian ytimenä ja siihen on liityttävä Lähi-idän rauhanprosessin kasvava tukeminen ja poliittisten suhteittemme vahvistaminen Maghrebin maiden kanssa. Pitkän aikavälin tavoitteena on kumppanuus, joka perustuu oikeusvaltioon ja kestävään kehitykseen.

Globalisaatio tarjoaa uusia mahdollisuuksia kauppavaihdolle, sijoituksille ja teknologiselle kehitykselle. Siihen liittyy kuitenkin eräitä kielteisiä vaikutuksia. Prosessi on osoittautunut pikemmin joitakuita pois sulkevaksi kuin kaikille avoimeksi ja se on vahvistanut eriarvoisuutta maiden välillä sekä maiden sisällä sosiaaliryhmien ja alueiden välillä. Lisäksi maapallonlaajuisen strategiaan nojaavat ylikansalliset toimijat voivat syrjäyttää perinteiset demokraattiset kanavat ja asettaa kyseenalaiseksi kestävän kehityksen politiikat.

Unionin tavoitteena on tehdä globalisaatiosta yhteiskunnan yleisen edun mukainen. Kehitystä ei voi jättää oman onnensa nojaan, kuten vuoden 1997 kriisi osoitti. Globalisaation mahdollisuudet on käytettävä täysimääräisesti ja sen ei-toivotut vaikutukset on minimoitava. Unionilla voi olla keskeinen panos maailmantalouden uudistamisessa ja kollektiivisen ohjausmekanismin luomisessa.

Unionin on toimittava maailmantalouden johtamisen, kehitysmaiden asteittaisen integroimisen ja kestävän kehityksen edistämiseksi ja uusien toimintasääntöjen määrittelemiseksi, jotka ovat välttämättömiä globalisaation hyötyjen jakamiseksi oikeudenmukaisesti ja mahdollisimman monelle. On pohdittava jonkinlaista kilpailun, sosiaalisten normien, ympäristönormien ja sijoitusten minimitasoa.

Millennium-kierroksen käynnistämiseen ja Maailman kauppajärjestön WTO :n uudistamiseen Seattlen kokouksen jälkeen kytkeytyy unionin keskeisiä strategisia etuja.

Kansainvälisen järjestelmän heikkous, selkkausten lisääntyminen, köyhyyden laajeneminen, järjestäytyneen rikollisuuden leviäminen edellyttävät kaikki unionilta päättäväistä toimintaa.

Tavoitteenamme on tehdä Euroopan unionista globaali toimija, jonka poliittinen painoarvo vastaa sen taloudellista painoarvoa. Toimija, jonka sana painaa kansainvälisissä asioissa.

On hyödynnettävä uuden perussopimuksen määräyksiä ja luotava unionin yhteinen ulko- ja turvallisuuspolitiikka kiinteässä yhteistyössä sen korkean edustajan kanssa. Puolustus- ja turvallisuuspolitiikan puitteissa on kehitettävä sotilaallisia ja ei-sotilaallisia voimavaroja. Komissio aikoo antaa tähän prosessiin täysipainoisen poliittisen panoksen, eikä tyydy olemaan vain tekninen avustaja. Tämä edellyttää, että luodaan kriisinesto- ja hallintajärjestelmä yhteisön välineistön yhteyteen ja perustetaan nopean toiminnan rahasto ei-sotilaallisia kriisejä varten.

Unionin on myös vahvistettava rooliaan kehitysmaiden solidaarisena kumppanina ja lisättävä toimintaansa köyhyyttä vastaan. Perusarvojemme soveltaminen maailmanlaajuisesti ja kestävän kehityspolitiikkamme jatkaminen ilmenevät tinkimättömänä solidaarisuutena, jota tukee yhteisiä etuja vaaliva kauppapolitiikka. Kehitysyhteistyön lisäksi tavoitteenamme on oltava näiden maiden integroiminen maailmantalouteen ja niiden järkevien sisäisten strategioiden tukeminen. Tavoitteen on johdettava kehitysmaita koskevien politiikkojemme johdonmukaisuuden lisääntymiseen. Tämä edellyttää, että lisätään koordinaatiota ja täydentävyyttä jäsenvaltioiden omien toimien kanssa.

Komissio toteuttaa säännöllisesti avustusohjelmia ulkoisina toiminaan. Toiminnan tehokkuuden roima parantaminen on unionin uskottavuuden ja näiden strategisten tavoitteiden jatkamisen edellytys. Komissio aikoo tarttua määrätietoisesti tähän ongelmaan. Se luottaa toisten toimielinten auttavan yksinkertaisemman ja toimivamman järjestelmän luomisessa.

3. Uusi talous- ja sosiaalipoliittinen ohjelma

Euroopasta on muotoutumassa jakamaton taloudellinen kokonaisuus. Euroopan unioni on maailman suurin kauppamahti ja luotonantaja ja kuuluu siten maailmantalouden johtaviin toimijoihin. EU:n pitkäaikainen talouskasvu on verrattavissa Yhdysvaltoihin. Viime vuosina Yhdysvallat on kuitenkin jättänyt EU:n jälkeensä talous- ja työllisyyskehityksessä.

Unionin talouden on perustuttava kilpailukykyyn maailmanmarkkinoilla, tietoon, innovatiivisuuteen ja kestävän talouskehityksen strategiaan. Yhtenäismarkkinat ja yhteinen raha luovat kriittistä massaa, jota tarvitaan, jotta EU saisi parhaan mahdollisen hyödyn maailmanmarkkinoista ja teknologisesta vallankumouksesta. EU:n tieteen, tutkimuksen ja teknologian perusta on vankka, mutta sen heikkoutena on voimavarojen alhainen käyttöaste. Euroopan potentiaali on saatava käyttöön.

Pahimmat puutteet liittyvät työllisyyteen. Yli 15 miljoonaa unionin kansalaista on vailla työtä. Työttömyys on köyhyyden ja syrjäytymisen suurin syy ja rasittaa kohtuuttomasti sosiaaliturvajärjestelmää. Tulevaisuudessa yhä harvemmat työikäiset joutuvat elättämään yhä suurempaa passiivista väestönosaa.

Unioni näyttää laahaavan Yhdysvaltojen ja muiden kilpailijoidensa perässä sähköiseen kaupankäyntiin siirtymisessä ja uuden vaurautta luovan teknologian, kuten tietotekniikan käyttöön ottamisessa. Joillakin uuden teknologian aloilla, esimerkiksi matkaviestinnässä, Eurooppa on kuitenkin kehityksen kärjessä.

Energialla on ratkaiseva merkitys Euroopan kilpailukyvyn ja talouskehityksen kannalta. Komissio virittää energia-alan keskustelua erityisesti strategisesti tärkeistä energianlähteisiin liittyvistä kysymyksistä.

Unioni tarvitsee uuden talous- ja sosiaalipoliittisen ohjelman, jonka avulla kehitetään kilpailukykyinen, tietoon perustuva talous, joka kannustaa kansalaisia osallistumaan yhteiskuntaan ja tuottaa pitkäaikaista voimakasta kasvua, sosiaalista yhteenkuuluvuutta ja täystyöllisyyden.

Makrotaloudellinen tilanne on otollinen, sillä unionin talouden odotetaan kasvavan rivakasti lähivuosina. Euro on osaltaan vaikuttanut siihen, että taloudellisen vakauden periaatteet - vakaat hinnat, terve julkinen talous ja maltillinen palkkakehitys - on omaksuttu koko unionissa. Euron lopullinen käyttöönotto lisää talouden dynaamisuutta ja innovaatioita sekä vauhdittaa kestävää kehitystä koko tulevalla vuosikymmenellä.

Unionin tasolla ja kansallisesti koordinoidun toiminnan tärkeimpiä tavoitteita ovat seuraavat:

- asettaa talous- ja sosiaalipolitiikan päämääräksi täystyöllisyys ja supistaa aluksi koko unionin työttömyys tasolle, jolle menestyvimmät jäsenvaltiot ovat jo päässeet

- lisätä talouselämän dynaamisuutta toteuttamalla työ-, tuote- ja pääomamarkkinoilla uudistuksia, joiden tavoitteena on kannustaa toimijoita innovatiivisuuteen ja yrittäjyyteen. Uudistukselle annetaan lisäpontta soveltamalla tiukasti kilpailusääntöjä ja jatkamalla veropolitiikan koordinointia. Tietoyhteiskuntaan siirtymiseen on panostettava samalla poliittisella tarmolla ja yksityiskohtaisuudella kuin yhtenäismarkkinoiden käynnistämiseen ja yhteisen rahan käyttöönottoon. Lissabonissa pidettävän ylimääräisen huippukokouksen odotetaan antavan vauhtia uudistuksille.

- turvata eläkejärjestelmän jatkuvuus toteuttamalla uudistuksia, jotka luovat uusia työpaikkoja, kasvattamalla tulopohjaa ja tarkistamalla eläkejärjestelyjä Euroopan väestö- ja terveystilanteen muuttumisen pohjalta. Vaikka jäsenvaltioiden on otettava vastuu omien sosiaaliturvajärjestelmiensä nykyaikaistamisesta, uudistusten tulokset koskettavat kaikkia. Unionin tehtävänä on tukea jäsenvaltioiden uudistuksia.

- laatia eurooppalainen strategia syrjäytymisen ja köyhyyden torjumiseksi sekä EU:n alueellisten erojen vähentämiseksi. Komissio kehittää edelleen lähivuosien sosiaalipoliittista ohjelmaansa pyrkien yhdentämään yhteisön eri toimia, jotka liittyvät työllisyyteen, työympäristöön, sosiaaliturvaan, työmarkkinaosapuolten vuoropuheluun, tasa-arvoon, syrjinnän torjumiseen ja yhteiskuntaan osallistumisen edistämiseen. Komissio rohkaisee jäsenvaltioita asettamaan vaativia mutta saavutettavissa olevia tavoitteita.

- arvioida julkisten varojen käyttöä ja julkisen talouden kestävyyttä. Julkisen talouden tila ja sisältö ratkaisevat sen panoksen kasvuun ja työllisyyteen. On varmistettava, että julkinen talous on kestävällä pohjalla. Komissio on valmis esittämään vakaus- ja kasvusopimuksen puitteissa ehdotuksia julkisen talouden seurannan tehostamisesta.

- antaa virikkeitä eurooppalaiselle tutkimukselle yhtenäistämällä ja tehostamalla kansallista tutkimustoimintaa. Komissio jatkaa ajankohtaista keskustelua eurooppalaisen tutkimusalueen tarpeellisuudesta.

- edistää panostamista tietopääomaan, nuorten valmentamiseen osallistumaan tietoyhteiskuntaan sekä audiovisuaali- ja multimediasisällön kehittämiseen.

- kehittää ja vahvistaa eurooppalaista maatalousmallia alan kilpailukyvyn lisäämiseksi ja jatkuvuuden turvaamiseksi sekä elintärkeiden maaseutualueiden kehittämiseksi.

4. Elämänlaadun parantaminen

Työllistämisen, talouden tilan ja yhteiskunnallisen oikeudenmukaisuuden vaatimuksen ohella Euroopan unionilta odotetaan yhä enemmän panosta elämänlaadun parantamiseksi ja Euroopan kansalaisuuden korostamista tunnustamalla rikas ja monimuotoinen kulttuuriperintömme.

Rikollisuuteen ja henkilökohtaiseen turvallisuuteen liittyvät ongelmat ylittävät kansalliset rajat. Euroopan kansalaiset odottavat, että heidän oikeuksiaan suojataan ja vahvistetaan kaikkialla unionissa.

Unionin on vauhditettava vapauteen, turvallisuuteen ja oikeuteen perustuvan alueen luomista, jossa kansalainen tuntee olevan turvassa ja jossa hänen oikeutensa ovat asianmukaisesti suojattuja. Komissio jatkaa Euroopan perusoikeuskirjan valmistelua ja tekee ehdotuksensa tavoitteellisesta ohjelmasta, jolla tähdätään jäsenvaltioiden Tampereen huippukokouksessa hyväksymän vapauteen, turvallisuuteen ja oikeuteen perustuvan alueen luomiseen. Komissio aikoo ehdottaa todellisen turvapaikka- ja maahanmuuttopolitiikan kehittämistä. Se toivoo voivansa vahvistaa oikeudellista avunantoa ja yhteistyötä kehittämällä tehokkaan toimintatavan rikollisuuden kaikkia muotoja vastaan.

Ympäristön tila on huolestuttava ja nykyiset kehitysmallit ovat kestämättömiä. Ympäristön tilan heikkeneminen aiheuttaa todellista huolestumista ja suuttumusta. Tarvitaan päättäväistä yhteistä reaktiota.

Unionin vastaus näihin odotuksiin on monitahoinen. Ensinnäkin tarvitaan kestävän kehityksen strategiaa, jossa yhdistetään ympäristökehitys, sosiaalinen edistys ja kestävä taloudellinen kasvu. Rion kokouksen seurantakokous kymmenen vuotta myöhemmin antanee uuden lähtölaukauksen maailmanlaajuiselle kestävän kehityksen strategialle. Keskeisiä tavoitteita ovat ympäristönäkökohtien sisällyttäminen muihin politiikkoihin ja talouden sektoreihin, näkyvien tulosten saavuttaminen Kiotossa tehtyjen sitoumusten osalta sekä uudet toimet ilmastomuutosten torjumiseksi. Lisäksi ympäristölainsäädäntöämme on parannettava, täydennettävä ja pantava kokonaisuudessaan täytäntöön.

Kansalaiset vaativat oikeutetusti korkeampia elintarvikkeiden turvallisuusnormeja. Heitä askarruttaa uuden teknologian vaikutus ja uudet toimintatavat Euroopassa, jossa sisärajat häviävät. He odottavat sisämarkkinoiden lujittavan heidän oikeuksiaan.

Komissio aikoo myös toteuttaa elintarvikkeiden turvallisuutta koskevaan valkoiseen kirjaansa sisältyvät ehdotukset ja perustaa viraston valvomaan elintarvikkeiden turvallisuutta. Komissio aikoo vahvistaa kansalaisten luottamusta etenkin sähköisen kaupankäynnin alalla.

He odottavat unionin reagoivan liikenteessä esiintyviin ongelmiin, kuten lentoturvallisuus, myöhästymiset lentoliikenteessä tai kaupunkiruuhkat, ja esittävän ratkaisua, jossa turvallinen liikenne yhdistetään lisääntyvään liikkumiseen ja ympäristövaatimuksiin.

Komissio aikoo toteuttaa liikenteen alalla yhtenäisen eurooppalaisen liikennealueen ehdottamalla yhtenäisen ilmatilan luomista ja Euroopan laajuisten verkkojen kehittämistä. Tähän hyödynnetään uusinta teknologiaa ja monimuotoliikennejärjestelmää. Komissio ehdottaa lentoturvallisuudesta vastaavan EU:n viraston perustamista ja pyrkii vahvistamaan meriliikenteen turvallisuusnormeja ja alan koulutusta.

5. Päätelmät

Prodin komission viisivuotiskaudesta tulee suurten muutosten jakso. Euroopan yhdentyminen tiivistyy samalla kun unioni käynnistää laajentumisprosessin, joka johtaa lopulta koko mantereen jälleenyhdistymiseen.

Joitakin virstanpylväitä voidaan jo mainita. Hallitustenvälinen konferenssi on määrä saada päätökseen vuoden 2000 lopulla. Eurosetelit ja -kolikot otetaan käyttöön vuoden 2002 alusta, ja saman vuoden lopussa unioni on valmis ottamaan vastaan uusia jäsenvaltioita. Euroopan parlamentin vaalit pidetään kesäkuussa 2004. Valmistautuminen laajentumiseen ja sen vaikutuksiin luo perustan unionin rahoitusnäkymien tarkistuksille, joista on päätettävä viimeistään vuonna 2006.

Komissio on valmiina toimimaan. Tuloksia on arvioitava seuraavan viiden vuoden aikana erityisesti sen perusteella, kuinka hyvin tässä ohjelmassa esitetyt tavoitteet on saavutettu. Komissio

- toteuttaa menestyksellisesti sisäiset uudistuksensa ja painottaa entistä enemmän ydintoimintojensa hoitamista

- johtaa tarmokkaasti laajentumisneuvotteluja ja osallistuu tehokkaiden yhteistyömuotojen kehittämiseen unionin lähinaapureiden kanssa

- pyrkii laajan Millennium-kierroksen yhteydessä varmistamaan, että globalisaatio valjastetaan palvelemaan maailman hyvinvointia siten, että kestävä kehitys turvataan

- kehittää uuden talous- ja sosiaalipoliittisen ohjelman, joka parantaa unionin kilpailukykyä ja luo työpaikkoja

- työskentelee sen hyväksi, että Euroopasta tulee viihtyisämpi ja turvallisempi paikka asua, panemalla täytäntöön Tampereella hyväksytyn ohjelman ja toteuttamalla toimenpiteet, joita ehdotetaan elintarvikkeiden turvallisuutta käsittelevässä valkoisessa kirjassa

- osallistuu aktiivisesti keskusteluihin siitä, miten unionia olisi hallittava laajentumisen jälkeen siten, että sovitetaan yhteen toisaalta monimuotoisuus ja hajautettu hallinto ja toisaalta vahvat toimielimet ja yhteisen toiminnan vaatimukset.

Tämä onnistuu vain, jos kaikki unionin toimielimet puhaltavat yhteen hiileen ja yleisö luottaa EU:hun. Surkea äänestysprosentti viimeksi pidetyissä Euroopan parlamentin vaaleissa osoittaa, miten tärkeää on saada kansalaiset taas tukemaan yhdentymisprosessia.

Edessä on vaikeat haasteet. Nuo haasteet voidaan kuitenkin voittaa toimimalla yhdessä, vahvan eurooppalaisen identiteettimme ja meitä yhdistävien kiinteiden siteiden avulla. Voimme aloittaa uuden vuosisadan optimistisina ja luottavaisina.

Yhdessä näytämme uudelle Euroopalle suunnan ja annamme sille voimaa.